Red Simpson

Red Simpson (kodanikunimega Joe Cecil Simpson; 6. märts 1934 Higley, Arizona, USA – 8. jaanuar 2016 Bakersfield, California, USA) oli Ameerika kantrilaulja ja laulukirjutaja, keda tunti eelkõige veokijuhtidest kõnelevate laulude järgi.

Muusikakarjääri alustas Simpson klaverimängija ja laulukirjutajana. 1962. aastal hakkas ta kirjutama laule Buck Owensile. Enda esitatud laulude salvestamiseni jõudis ta 1965. aastal plaadifirma Capitol Records produtsendi Ken Nelsoni soovitusel. Tommy Collinsi kirjutatud laul "Roll, Truck, Roll" jõudis Red Simpsoni esituses 40 parima kantrilaulu edetabelisse.

Red Simpsoni esimene täispikk heliplaat "Roll, Truck, Roll" ilmus 1966. aastal. USA kantriplaatide edetabelis jõudis see seitsmendale kohale. Samal aastal ilmunud "The Man Behind the Badge" jäi 34. kohale, 1972. aasta "I'm a Truck and other songs of the road" saavutas aga 4. koha. Simpsoni hilisemad täispikad plaadid enam edetabelitesse ei mahtunud, viimaseks jäi 2016. aastal postuumselt avaldatud "Soda Pops and Saturdays". Red Simpsoni singlitest jõudis kõrgeimale, 4. kohale 1971. aasta plaadi "I'm a Truck" nimilugu.

2018. aastal tõi Eesti telekanali Kanal 2 saade "Reporter" esile silmatorkava sarnasuse Red Simpsoni esikplaadi nimiloo "Roll Truck Roll" ning Uno Naissoo paar aastat hiljem kirjutatud ja 1969. aasta filmist "Viimne reliikvia" tuntud "Pistoda laulu" vahel. "Reporteri" küsimusele, kas tegu on plagiaadiga, vastasid muusik Jaan Elgula ja Eesti Autorite Ühingu juhatuse esimees Mikk Targo siiski eitavalt, pidades sarnasusi küll märgatavateks, kuid piiratuteks, samas kui suurem osa mõlemast palast omavahel oluliselt erineb.Reporter: Pistoda Laul on labane plagiaat? Kanal 2 / Reporter, 23. juuli 2018.

Viited

Kategooria:Ameerika Ühendriikide lauljad
Kategooria:Ameerika Ühendriikide muusikud
Kategooria:Ameerika Ühendriikide heliloojad
Kategooria:Sündinud 1934
Kategooria:Surnud 2016